CELEX: 32010D0641
Language: mt
Date: 2010-10-22 00:00:00
Title: 2010/641/UE: Deċiżjoni tal-Kummissjoni tat- 22 ta’ Ottubru 2010 li temenda d-Deċiżjoni 2008/866/KE fir-rigward tal-perjodu tal-applikazzjoni tagħha (notifikata bid-dokument numru C(2010) 7183)  Test b’relevanza għaż-ŻEE

26.10.2010   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 280/59
            
         DEĊIŻJONI TAL-KUMMISSJONI
   tat-22 ta’ Ottubru 2010
   li temenda d-Deċiżjoni 2008/866/KE fir-rigward tal-perjodu tal-applikazzjoni tagħha
   (notifikata bid-dokument numru C(2010) 7183)
   (Test b’relevanza għaż-ŻEE)
   (2010/641/UE)
   Il-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (KE) Nru 178/2002 tal-Parlament Ewropew u tal-Kunsill tat-28 ta’ Jannar 2002 li jistabbilixxi l-prinċipji ġenerali u l-ħtiġijiet tal-liġi dwar l-ikel, li jistabbilixxi l-Awtorità Ewropea dwar is-Sigurtà fl-Ikel u jistabbilixxi l-proċeduri fi kwistjonijiet ta’ sigurtà tal-ikel (1), u b’mod partikolari l-Artikolu 53(1)(b)(i) tiegħu,
   Billi:
   
               (1)
            
            
               Id-Deċiżjoni tal-Kummissjoni 2008/866/KE tat-12 ta’ Novembru 2008 dwar miżuri ta’ emerġenza li jissospendu importazzjonijiet mill-Perù ta’ ċerti molluski bivalvi maħsuba għall-konsum mill-bniedem (2) kienet adottata bħala riżultat ta’ kontaminazzjoni bil-virus tal-epatite A (HAV) ta’ ċerti molluski bivalvi importati mill-Perù li kienu identifikati bħala l-oriġini ta’ tifqigħa tal-epatite A fil-bnedmin. Dik id-Deċiżjoni inizjalment applikat sal-31 ta’ Marzu 2009, iżda dan il-pejodu ta’ applikazzjoni ttawwal sat-30 ta’ Novembru 2010 permezz tad-Deċiżjoni tal-Kummissjoni 2009/862/KE tat-30 ta’ Novembru 2009 li temenda d-Deċiżjoni 2008/866/KE fejn jirrigwarda l-perjodu tal-applikazzjoni tagħha (3).
            
         
               (2)
            
            
               L-awtoritajiet Peruvjani ipprovdew ċerta informazzjoni li tikkonċerna l-miżuri korrettivi stabbiliti biex jittejjeb il-kontroll tal-produzzjoni ta’ molluski bivalvi maħsuba għall-esportazzjoni lejn l-Unjoni.
            
         
               (3)
            
            
               Twettqet missjoni ta’ spezzjoni mill-Kummissjoni f’Settembru 2009 biex tivvaluta s-sistemi ta’ kontroll fis-seħħ li jirregolaw il-produzzjoni tal-molluski bivalvi u l-prodotti tas-sajd maħsuba għall-esportazzjoni lejn l-Unjoni. L-ispezzjoni kkonkludiet li l-awtoritajiet Peruvjani kienu qegħdin jistabbilixxu l-miżuri korrettivi deskritti fl-informazzjoni li pprovdew wara t-tifqigħa tal-epatite A. Madankollu, dawn il-miżuri ma ġewx implimentati fis-sħiħ fiż-żmien tal-ispezzjoni.
            
         
               (4)
            
            
               L-awtoritajiet Peruvjani dan l-aħħar infurmaw lill-Kummissjoni li kkonkludew l-implimentazzjoni tal-miżuri korrettivi. Madankollu, sabiex tiġi protetta s-saħħa tal-konsumaturi huwa meħtieġ li jinżammu l-miżuri ta’ protezzjoni previsti fid-Deċiżjoni 2008/866/KE sakemm il-Kummissjoni tivverifika li l-awtoritajiet Peruvjani lestew l-implimentazzjoni tal-miżuri korrettivi u tikkonkludi li l-molluski bivalvi prodotti fil-Perù u maħsuba għall-esportazzjoni lejn l-Unjoni jissodisfaw il-kundizzjonijiet stabbiliti mil-liġi tal-Unjoni.
            
         
               (5)
            
            
               Huwa għaldaqstant xieraq li tiġi estiża l-applikazzjoni tad-Deċiżjoni 2008/866/KE sat-30 ta’ Novembru 2011, mingħajr ħsara għas-setgħa tal-Kummissjoni li timmodifika, tirrevoka jew testendi dawk il-miżuri fid-dawl ta’ kull informazzjoni ġdida marbuta mal-evoluzzjoni tal-qagħda fil-Perù u tal-eżitu tal-ispezzjonijiet mis-servizzi tagħha.
            
         
               (6)
            
            
               Id-Deċiżjoni 2008/866/KE għandha għalhekk tiġi emendata skont dan.
            
         
               (7)
            
            
               Il-miżuri stipulati f’din id-Deċiżjoni huma konformi mal-opinjoni tal-Kumitat Permanenti dwar il-Katina Alimentari u s-Saħħa tal-Annimali,
            
         ADOTTAT DIN ID-DEĊIŻJONI:
   Artikolu 1
   Fl-Artikolu 5 tad-Deċiżjoni 2008/866/KE, id-data “30 ta’ Novembru 2010” għandha tiġi sostitwita bid-data “30 ta’ Novembru 2011”.
   Artikolu 2
   Din id-Deċiżjoni hija indirizzata lill-Istati Membri.
   
      Magħmul fi Brussell, it-22 ta’ Ottubru 2010.
      
         
            Għall-Kummissjoni
         
         John DALLI
         
            Membru tal-Kummissjoni
         
      
   
   
      (1)  ĠU L 31, 1.2.2002, p. 1.
   
      (2)  ĠU L 307, 18.11.2008, p. 9.
   
      (3)  ĠU L 314, 1.12.2009, p. 90.